Nambooze yazaalibwa nga kkumi na ssatu Ogwomusanvu mu lukumi mu lwenda nkaaga mu mwenda mu Disitulikiti y'e Mukono. Yasomera ku Bishop's Senior Secondary School Mukono okutuusa mu mwaka gwa lukumi mu lwenda kinaana mu mukaaga. Oluvannyuma yeegatta ku Law Development Centre gye yasomera Dipulooma mu byamateeka era n'agimaliriza mu mwaka gwa lukumi mu lwenda kyenda mu munaana. Mu mwaka gwa nkumi bbiri mu kkumi n’ebiri, yafuna Dipulooma mu Development Studies okuva mu Uganda Martyrs University. Nambooze yasooka okulondebwa okugenda mu lukiiko lw'eggwanga olukulu mu mwaka gwa nkumi bbiri mu kkumi mu kulonda okwaddibwamu. Yajjira ku kkaada y'ekibiina kya Democratic Party n'awangula Peter Bakaluba Mukasa eyali ajjidde mu kibiina ekiri mu bukulembeze ekya National Resistance Movement. Okusinziira ku bimukwatako mu lukiiko lw'eggwanga, Nambooze yakolako ng’omusasi w'amawulire wakati w'omwaka gwa lukumi mu lwenda kyenda mu esatu ne nkumi bbiri. Okuva mu mwaka gwa nkumi bbiri okutuuka mu nkumi bbiri mu ena, yakolako nga akwasisa amateeka. Okuva mu mwaka gwa nkumi bbiri mu ena okutuuka mu nkumi bbiri mu etaano, Nambooze yali akola nga omukwanaganya w’ensonga z'abakozi ku mulimu. Yaweerezaako ku laadiyo wakati w'omwaka gwa enkumi bbiri ne nkumi bbiri mu mwenda era yali mwogezi w'ekibiina kya Democratic Party mu Uganda okuva mu mwaka gwa nkumi bbiri mu etaano okutuuka mu nkumi bbiri mu kkumi. Nga kkumi na ssatu Ogwomunaana nkumi bbiri mu abiri, Nambooze yalangirirwa nga mmemba w'ekibiina ky’eby'obufuzi ekya "National Unity Platform" nga beegatta mu maanyi n'omubaka wa Paalamenti "Kyagulanyi Sentamu Robert" amanyiddwa nga "Bobi Wine," Omukulembeze w'ekibiina. Nambooze wamu ne bannakibiina abalala, baatumibwa ku mugendo ogwa "Mission enkumi bbiri mu abiri mu gumu" omugendo ogwagenderera okusuuza ekibiina ekiri mu bukulembeze mu kulonda kwa nkumi bbiri mu abiri mu gumu. Mu kulonda kw’ababaka mu nkumi bbiri mu abiri mu gumu, Nambooze yawangula ekisanja ekirala ekya nkumi bbiri mu abiri mu gumu okutuuka nkumi bbiri mu abiri mu mukaaga okukiikirira Munisipalite y'e Mukono ku ttiketi ya National Unity Platform oluvannyuma lw'okuwangula Mwami George Fred Kagimu owa Democratic Party ne Abbas Ssozi owa National Resistance Movement.